text: Rekordstort antal menneske-smuglere taget ved grænsen
  27 december 2014 kl. 12.38
  70 gange har Udlændingekontrollen i 2014 stoppet menneskesmuglere på vej ind over den danske grænse med flygtninge på bagsæderne. Det er dobbelt så mange gange som 2013.
  12.877 syrere er i løbet af 2014 kommet til Danmark. Mange af dem er kommet over grænsen på bagsæder af menneskesmuglere, og Udlændingekontrollen i Padborg har fået fanget nogle af dem, der tjener godt på flygtningenes rejse. Det skriver JydskeVestkysten lørdag.
  - Aldrig har jeg oplevet så mange i min tid som leder, siger leder i Udlændingekontrollen Palle Linné til JydskeVestkysten.
  Men selvom der bliver fanget ekstraordinært mange med illegale flygtninge på bagsædet, så er det kun toppen af isbjerget.
  - Vi er ikke i nærheden af at tage alle de menneskesmuglere, som for tiden krydser de danske landegrænser med flygtninge.
  